Illum, il-Kummissjoni qed tniedi l-ewwel fażi ta' konsultazzjoni mas-sħab soċjali Ewropej dwar kif jistgħu jittejbu l-kundizzjonijiet tax-xogħol għall-persuni li jaħdmu permezz ta' pjattaformi diġitali tax-xogħol. Ix-xogħol minn fuq il-pjattaformi diġitali qed jiżviluppa b'mod mgħaġġel fl-UE f'għadd ta' setturi tan-negozju li l-ħin kollu qed jikber. Dan jista' joffri aktar flessibbiltà, opportunitajiet ta' xogħol u aħtar dħul, anki għall-persuni li għandhom mnejn isibu diffikultà akbar biex jidħlu fis-suq tax-xogħol tradizzjonali. Madankollu, ċerti tipi ta' xogħol fuq il-pjattaformi diġitali huma assoċjati wkoll ma' kundizzjonijiet tax-xogħol prekarji, riflessi fin-nuqqas ta' trasparenza u ta' prevedibbiltà tal-arranġamenti kuntrattwali, fl-isfidi tas-saħħa u tas-sigurtà, u fl-aċċess insuffiċjenti għall-protezzjoni soċjali. Diffikultajiet oħrajn b'rabta max-xogħol minn fuq il-pjattaformi huma d-dimensjoni transfruntier tiegħu u l-kwistjoni tal-ġestjoni algoritmika. Il-kriżi tal-coronavirus ħaffet it-trasformazzjoni diġitali u l-espansjoni tal-mudelli kummerċjali tal-pjattaformi fis-suq intern. Għadd ta' pjattaformi kellhom rwol importanti biex żguraw l-aċċess għas-servizzi waqt il-lockdowns. Fl-istess ħin, il-kriżi sanitarja kompliet tenfasizza s-sitwazzjoni vulnerabbli tal-persuni li jaħdmu fl-ekonomija tal-pjattaformi, kemm f'termini ta' esponiment għar-riskji għall-saħħithom u għas-sikurezza tagħhom, kif ukoll f'termini tal-aċċess limitat li għandhom għall-protezzjoni soċjali u għall-benefiċċji. Dawn l-iżviluppi u n-natura transfruntiera tal-pjattaformi diġitali komplew jenfasizzaw il-ħtieġa ta' inizjattiva tal-UE biex jittejbu l-kundizzjonijiet tax-xogħol tal-persuni li jaħdmu permezz tal-pjattaformi. L-għan ta' din l-ewwel fażi tal-konsultazzjoni tas-sħab soċjali huwa li tistieden lis-sħab soċjali Ewropej jagħtu l-fehmiet tagħhom dwar il-ħtieġa ta' azzjoni possibbli tal-UE u d-direzzjoni li trid tieħu biex jittejbu l-kundizzjonijiet tax-xogħol għal dawk li jaħdmu permezz tal-pjattaformi. Il-konsultazzjoni se tkun miftuħa għal mill-inqas sitt ġimgħat. Il-Viċi President Eżekuttiv għal Ewropa Lesta għall-Era Diġitali, Margrethe Vestager, qalet hekk: “L-era diġitali tiftaħ opportunitajiet kbar għan-negozji, għall-konsumaturi u għaċ-ċittadini. Il-pjattaformi jistgħu jgħinu lin-nies isibu impjiegi ġodda u jesploraw ideat ġodda ta' negozju. Fl-istess ħin irridu niżguraw li l-valuri Ewropej tagħna jkunu integrati tajjeb fl-ekonomija diġitali. Jeħtieġ li niżguraw li dawn il-forom ġodda ta' xogħol jibqgħu sostenibbli u ġusti.” Nicolas Schmit, il-Kummissarju għall-Impjiegi u d-Drittijiet Soċjali, stqarr: “Waqt din il-ħidma fuq it-tranżizzjoni diġitali, ma nistgħux ninsew il-prinċipji bażiċi tal-mudell soċjali Ewropew tagħna. Irridu nisfruttaw kemm nistgħu l-potenzjal tal-ħolqien tal-impjiegi li joffru l-pjattaformi diġitali tax-xogħol, filwaqt li niżguraw id-dinjità, ir-rispett u l-protezzjoni għall-persuni li jaħdmu permezz tagħhom. Il-fehmiet tas-sħab soċjali dwar dan is-suġġett se jkunu kruċjali biex tinstab inizjattiva bbilanċjata għax-xogħol permezz tal-pjattaformi diġitali fl-UE.” Fil-Linji Gwida Politiċi tagħha, il-President von der Leyen enfasizzat li “t-trasformazzjoni diġitali ġġib magħha bidla mgħaġġla li taffettwa s-swieq tax-xogħol tagħna”. Hija impenjat ruħha li “teżamina l-modi kif jistgħu jittejbu l-kundizzjonijiet tax-xogħol ta' min jaħdem permezz tal-pjattaformi”. Il-Komunikazzjoni Ewropa Soċjali b'Saħħitha għal Tranżizzjonijiet Ġusti tiddeskrivi l-opportunitajiet u l-isfidi diversi li qed tiffaċċja l-Ewropa rigward l-azzjoni klimatika, id-diġitalizzazzjoni u t-tibdil demografiku, u tenfasizza l-ħtieġa li dawn it-tranżizzjonijiet ikunu ġusti u soċjali. Taċċenna wkoll li għat-tkabbir sostenibbli tal-ekonomija tal-pjattaformi, jeħtieġ li jitjiebu l-kundizzjonijiet tax-xogħol ta' min jaħdem minn fuqhom. Il-Programm ta' Ħidma tal-Kummissjoni għall-2021 ħabbar inizjattiva leġiżlattiva dwar it-titjib tal-kundizzjonijiet tax-xogħol tal-ħaddiema tal-pjattaformi sa tmiem l-2021. Din l-inizjattiva se tappoġġa l-implimentazzjoni tal-prinċipji li jinsabu fil-Pilastru Ewropew tad-Drittijiet Soċjali. L-Artikolu 154(2) tat-TFUE jipprevedi konsultazzjoni f'żewġ stadji tas-sħab soċjali għall-proposti fil-qasam tal-politika soċjali bbażati fuq l-Artikolu 153 tat-TFUE. Sakemm is-sħab soċjali ma jiddeċidux li jidħlu f'negozjati bejniethom wara l-ewwel jew it-tieni stadju tal-konsultazzjoni, il-Kummissjoni se tressaq inizjattiva leġiżlattiva sal-aħħar tas-sena. L-ewwel fażi tal-konsultazzjoni mas-sħab soċjali Mistoqsijiet u Tweġibiet: L-ewwel fażi tal-Konsultazzjoni mas-sħab soċjali dwar it-titjib tal-kundizzjonijiet tax-xogħol minn fuq il-pjattaformi diġitali